## Pravilnik o posebnim uvjetima za uvoz hrane i hrane za životinje podrijetlom ili isporučene iz Japana nakon incidenta u nuklearnoj elektrani Fukushima

### NN 121/2011 (28.10.2011.), Pravilnik o posebnim uvjetima za uvoz hrane i hrane za životinje podrijetlom ili isporučene iz Japana nakon incidenta u nuklearnoj elektrani Fukushima

MINISTARSTVO POLJOPRIVREDE, RIBARSTVA I RURALNOG RAZVOJA

2416

Na temelju članka 84. stavka 5. Zakona o hrani (»Narodne novine« br. 46/07, 84/08, 55/11), ministar poljoprivrede, ribarstva i ruralnog razvoja donosi

PRAVILNIK

O POSEBNIM UVJETIMA ZA UVOZ HRANE I HRANE ZA ŽIVOTINJE PODRIJETLOM ILI ISPORUČENE IZ JAPANA NAKON INCIDENTA U NUKLEARNOJ ELEKTRANI FUKUSHIMA

I. OPĆE ODREDBE

Predmet Pravilnika

Članak 1.

Ovim se Pravilnikom propisuju posebni uvjeti za uvoz hrane i hrane za životinje podrijetlom ili isporučene iz Japana nakon incidenta u nuklearnoj elektrani Fukushima.

Članak 2.

Ovaj Pravilnik sadrži odredbe koje su u skladu sa sljedećim aktima Europske unije:

Uredba Komisije (EU) br. 961/2011 od 27. rujna 2011. godine kojom se propisuju posebna pravila za uvoz hrane i hrane za životinje podrijetlom ili isporučene iz Japana nakon incidenta u nuklearnoj elektrani Fukushima i kojim se ukida Uredba (EU) br. 297/2011 (SL L 252, 28. 9. 2011.).

Članak 3.

(1) Odredbe ovoga Pravilnika primjenjuju se na hranu i hranu za životinje koja je podrijetlom ili isporučena iz Japana.

(2) Odredba stavka 1. ovoga članka ne odnosi se na hranu i hranu za životinje koja je izvezena iz Japana prije 28. ožujka 2011. godine ili koja je požnjevena i/ili prerađena prije 11. ožujka 2011. godine.

II. POSEBNE ODREDBE

Izjava

Članak 4.

(1) Odredbe ovoga Pravilnika primjenjuju se na sve pošiljke hrane i hrane za životinje iz članka 3. ovoga Pravilnika.

(2) Pošiljkama hrane i hrane za životinje iz članka 3. ovoga Pravilnika ulazak u carinsko područje Republike Hrvatske dozvoljen je samo preko graničnih prijelaza utvrđenih ovim Pravilnikom.

(3) Popis graničnih prijelaza preko kojih je dozvoljen unos hrane i hrane za životinje iz članka 3. ovoga Pravilnika nalazi se u Dodatku 1. koji je tiskan uz ovaj Pravilnik i njegov je sastavni dio.

(4) Svaku pošiljku hrane i hrane za životinje iz članka 3. ovoga Pravilnika mora pratiti Izjava za uvoz hrane i hrane za životinje iz Japana u Republiku Hrvatsku (u daljnjem tekstu: Izjava) kojom se potvrđuje da:

a) je hrana ili hrana za životinje požnjevena i/ili prerađena prije 11. ožujka 2011. godine, ili

b) hrana ili hrana za životinje nije podrijetlom i isporučena iz prefektura Fukushima, Gunma, Ibaraki, Tochigi, Miyagi, Nagano, Yamanashi, Saitama, Tokyo, Chiba, Kanagawa i Shizuoka ili

c) je hrana ili hrana za životinje isporučena iz prefektura Fukushima, Gunma, Ibaraki, Tochigi, Miyagi, Nagano, Yamanashi, Saitama, Tokyo, Chiba, Kanagawa i Shizuoka, ali nije podrijetlom iz navedenih prefektura i nije bila izložena zračenju tijekom prijevoza.

d) u slučaju da je hrana ili hrana za životinje podrijetlom iz prefektura Fukushima, Gunma, Ibaraki, Tochigi, Miyagi, Nagano, Yamanashi, Saitama, Tokyo, Chiba, Kanagawa i Shizuoka, ista ne smije sadržavati količine radionuklida joda-131, cezija-134 i cezija-137 veće od onih koje su propisane u Dodatku 3. koji je tiskan uz ovaj Pravilnik i njegov je sastavni dio. Ova odredba se primjenjuje na hranu i hranu za životinje koja je podrijetlom i iz priobalnih voda tih prefektura.

(5) Obrazac Izjave nalazi se u Dodatku 2. koji je tiskan uz ovaj Pravilnik i njegov je sastavni dio.

(6) Izjava mora biti potpisana od ovlaštenog predstavnika nadležnog tijela Japana.

(7) U slučaju hrane i hrane za životinje iz točke d) stavka 4. ovoga članka istu mora pratiti Analitičko izvješće s podacima o uzorkovanju i rezultatima ispitivanja.

Identifikacija

Članak 5.

Svaka pošiljka hrane i hrane za životinje iz članka 3. ovoga Pravilnika mora biti označena oznakom koja odgovara oznaci navedenoj na Izjavi iz članka 4. stavka 4. ovoga Pravilnika, Analitičkom izvješću iz članka 4. stavka 7. ovoga Pravilnika, Zdravstvenom certifikatu kao i trgovačkim dokumentima koji prate pošiljku.

Prethodna obavijest o pošiljci

Članak 6.

(1) Subjekt u poslovanju s hranom i hranom za životinje ili njegov predstavnik odgovoran za pošiljku mora graničnoj službi tijela nadležnog za provođenje službene kontrole hrane i hrane za životinje na graničnom prijelazu dostaviti prethodnu obavijest o dolasku pošiljke na granični prijelaz za svaku pošiljku hrane i hrane za životinje iz članka 3. ovoga Pravilnika.

(2) Subjekt u poslovanju s hranom i hranom za životinje ili njegov predstavnik odgovoran za pošiljku mora prethodnu obavijest o dolasku pošiljke iz stavka 1. ovoga članka dostaviti najmanje dva radna dana prije fizičkog dolaska pošiljke na granični prijelaz iz članka 4. stavka 3. ovoga Pravilnika.

Službene kontrole

Članak 7.

(1) Osoba ovlaštena za provođenje službene kontrole na graničnom prijelazu mora provesti dokumentacijski i identifikacijski pregled svih pošiljaka hrane i hrane za životinje iz članka 3. ovoga Pravilnika.

(2) Osoba ovlaštena za provođenje službene kontrole na graničnom prijelazu mora provesti fizički pregled pošiljaka hrane i hrane za životinje iz članka 3. ovoga Pravilnika uključujući i laboratorijska ispitivanja na prisutnost joda-131, cezija-134 i cezija-137 na najmanje 10% pošiljaka iz članka 4. stavka 4. točke d) i na najmanje 20% pošiljaka iz članka 4. stavka 4. točke b) i c) ovoga Pravilnika.

(3) Do dobivanja rezultata laboratorijskih ispitivanja pošiljke mogu biti zadržane pod službenom kontrolom najviše pet radnih dana.

(4) U svrhu puštanja pošiljke u slobodni promet, subjekt u poslovanju s hranom ili hranom za životinje ili njegov predstavnik mora carinskoj službi predočiti Izjavu iz članka 4. stavka 4. ovoga Pravilnika, čime potvrđuje da su provedene sve službene kontrole iz stavaka 1. i 2. ovoga članka i da su rezultati fizičkih pregleda, ukoliko su takvi pregledi zatraženi, zadovoljavajući. Izjava iz članka 4. stavka 4. ovoga Pravilnika mora biti potvrđena od strane osobe ovlaštene za provođenje službene kontrole na graničnom prijelazu.

Naknade za službene kontrole pri uvozu

Članak 8.

Subjekt u poslovanju s hranom i hranom za životinje ili njegov predstavnik odgovoran za pošiljku obvezan je platiti sve naknade za službene kontrole iz članka 7. stavka 1., 2. i 3. ovoga Pravilnika i troškove koji su rezultat svih mjera u slučaju neudovoljavanja.

Neudovoljavanje

Članak 9.

(1) Hrana i hrana za životinje podrijetlom ili isporučena iz Japana koja ne udovoljava najvećim dopuštenim razinama radioaktivne kontaminacije navedenim u Dodatku 3. ovoga Pravilnika ne smije se staviti na tržište.

(2) Hrana i hrana za životinje iz stavka 1. ovoga članka odnosno hrana i hrana za životinje koja ne udovoljava zahtjevima mora se neškodljivo zbrinuti ili vratiti u zemlju podrijetla.

Izvješće

Članak 10.

(1) Ministarstvo poljoprivrede, ribarstva i ruralnog razvoja će redovito izvješćivati Europsku komisiju o svim rezultatima laboratorijskih ispitivanja kroz sustav brzog uzbunjivanja za hranu i hranu za životinje (RASFF).

(2) Državni zavod za radiološku i nuklearnu sigurnost će redovito izvješćivati Europsku komisiju o svim rezultatima laboratorijskih ispitivanja kroz sustav European Union’s Urgent Radiological Information Exchange system (ECURIE).

(3) U svrhu izvješćivanja Europske komisije putem sustava RASFF i ECURIE, Uprava za veterinarske inspekcije Ministarstva poljoprivrede, ribarstva i ruralnog razvoja i Uprava za sanitarnu inspekciju Ministarstva zdravstva i socijalne skrbi moraju Upravi za sigurnost i kakvoću hrane Ministarstva poljoprivrede, ribarstva i ruralnog razvoja i Državnom zavodu za radiološku i nuklearnu sigurnost redovito dostavljati podatke o svim rezultatima laboratorijskih ispitivanja provedenih na temelju ovoga Pravilnika.

III. PRIJELAZNE I ZAVRŠNE ODREDBE

Članak 11.

(1) Ovaj Pravilnik stupa na snagu danom objave u »Narodnim novinama«.

(2) Odredbe ovoga Pravilnika ažurirat će se mjesečno uzimajući u obzir razvoj kontaminacije.

Klasa: 011-02/11-01/106

Urbroj: 525-13-2-0705/11-15

Zagreb, 17. listopada 2011.

Potpredsjednik Vlade
Republike Hrvatske i ministar
poljoprivrede, ribarstva i ruralnog razvoja
Petar Čobanković, v. r.

**DODATAK 1.**

POPIS GRANIČNIH PRIJELAZA PREKO KOJIH JE DOZVOLJEN UNOS HRANE I HRANE ZA ŽIVOTINJE IZ ČLANKA 3. OVOGA PRAVILNIKA

Granični prijelazi za uvoz hrane i hrane za životinje iz članka 3. ovoga Pravilnika su sljedeći:

1. Cestovni granični prijelazi:

1.1. Bajakovo

1.2. Karasovići

1.3. Metković

1.4. Stara Gradiška

1.5. Bregana

1.6. Goričan

1.7. Rupa

1.8. Macelj

2. Pomorski granični prijelazi:

2.1. Luka Ploče

2.2. Luka Rijeka

3. Zrakoplovni granični prijelazi:

3.1. Zračna luka Zagreb

U svrhu puštanja pošiljke u slobodni promet postupak carinjenja se provodi na carinskim ispostavama definiranim trenutno važećim propisima.

**DODATAK 2.**

IZJAVA ZA UVOZ U REPUBLIKU HRVATSKU HRANE I HRANE ZA ŽIVOTINJE IZ ČLANKA 4. OVOGA PRAVILNIKA

Izjava za uvoz hrane i hrane za životinje iz Japana u Republiku Hrvatsku/Declaration for the import into the Republic of Croatia of food and feed from Japan

Oznaka serije/Batch identification Code:..............Broj izjave/Declaration number:..........

U skladu s odredbama Pravilnika o posebnim uvjetima za uvoz hrane i hrane za životinje podrijetlom ili isporučene iz Japana nakon incidenta u nuklearnoj elektrani Fukushima/According to the provisions of the Commission Implementing Regulation imposing special conditions governing the import of feed and food originating in or consigned from Japan following the accident at the Fukushima nuclear power station the

............................................................................................................................................................................... (nadležno tijelo iz članka 4. stavka 6. Pravilnika/competent authority referred to in Article 4 (6))

IZJAVLJUJE da/ DECLARES that the....................................................

................................................................................ (hrana i hrana za životinje iz članka 3. Pravilnika/products referred to in Article 3) iz ove pošiljke sastavljena od:/of this consignment composed of:..................................................................................... (opis pošiljke, hrana ili hrana za životinje, broj i vrsta pakovina, bruto ili neto masa/description of consignment, product, number and type of packages, gross or net weight)

utovarena u/embarked at............................................................................................................(mjesto utovara/embarkation place)

dana/on.............................(datum utovara/date of embarkation)

od strane/by..................................(identifikacija prijevoznika/identification of transporter)

koja ide u/going to................................. (mjesto i država odredišta/place and country of destination)

koja dolazi iz objekta/which comes from the establishment.............................................................................................. (naziv i adresa objekta/name and address of establishment)

☐ bila požnjevena i/ili prerađena prije 11. ožujka 2011. godine/has been harvested and/or processed before 11 March 2011

☐ nije podrijetlom i isporučena iz prefektura: Fukushima, Gunma, Ibaraki, Tochigi, Miyagi, Nagano, Yamanashi, Saitama, Tokyo, Chiba, Kanagawa i Shizuoka/is originating in and consigned from a prefecture other than Fukushima, Gunma, Ibaraki, Tochigi, Miyagi, Nagano, Yamanashi, Saitama, Tokyo, Chiba, Kanagawa and Shizuoka

☐ isporučena iz prefektura: Fukushima, Gunma, Ibaraki, Tochigi, Miyagi, Nagano, Yamanashi, Saitama, Tokyo, Chiba, Kanagawa i Shizuoka, ali nije podrijetlom iz navedenih prefektura i nije bila izložena zračenju tijekom prijevoza/is consigned from the prefectures Fukushima, Gunma, Ibaraki, Tochigi, Miyagi, Nagano, Yamanashi, Saitama, Tokyo, Chiba, Kanagawa and Shizuoka but not originating in one of these prefectures and has not been exposed to radioactivity during transiting

☐ isporučena iz prefektura: Fukushima, Gunma, Ibaraki, Tochigi, Miyagi, Nagano, Yamanashi, Saitama, Tokyo, Chiba, Kanagawa i Shizuoka i da je uzorkovana dana/is originating from the prefectures Fukushima, Gunma, Ibaraki, Tochigi, Miyagi, Nagano, Yamanashi, Saitama, Tokyo, Chiba, Kanagawa and Shizuoka and has been sampled on (date).....................................te podvrgnuta laboratorijskom ispitivanju dana/subjected to laboratory analysis on (date).........................................................u/in the....................................................................................................... (naziv laboratorija/name of laboratory) u svrhu određivanja razine radionuklida joda-131, cezija-134 i cezija-137 i da su rezultati laboratorijskih ispitivanja u skladu s najvećim dopuštenim razinama sukladno navedenom u članku 4. stavku 4. Pravilnika/to determine the level of the radionuclides, iodine-131, caesium-134 and caesium-137, and the analytical results are in compliance with the maximum levels referred to in Article 4 (4) of the Ordinance. Analitičko izvješće nalazi se u Privitku/The analytical report is attached.

U/done at............................................ Dana/on..................................

                                                Potpis i pečat ovlaštenog predstavnika
                                        nadležnog tijela iz članka 4. stavka 6./stamp
                                       and signature of authorised representative of
                                    competent authority referred to in Article 4 (6)

Dio koji popunjava osoba ovlaštena za provođenje službene kontrole na graničnom prijelazu ili na određenim ulaznom mjestu/Part to be completed by the competent authority at the border inspection post or designated ponit of entry

☐ Pošiljka je prihvaćena za puštanje u slobodni promet/The consignment has been accepted for release for free circulation

☐ Pošiljka nije prihvaćena za puštanje u slobodni promet/The consignment has NOT been accepted for release for free circulation.

....................................................................................(osoba ovlaštena za provođenje službene kontrole/Competent authority)

Datum/Date                                Pečat/Stamp                  Potpis/Signature

**DODATAK 3.**

NAJVEĆE DOPUŠTENE RAZINE RADIOAKTIVNE KONTAMINACIJE ZA HRANU I HRANU ZA ŽIVOTINJE

Tablica 1. Najveće dopuštene razine radioaktivne kontaminacije za hranu[[1]](#footnote-29081-1)(Bq/k)

|  |  |  |  |  |
| --- | --- | --- | --- | --- |
|  | Hrana za dojenčad i malu djecu | Mlijeko i mliječni proizvodi | Ostala hrana, osim tekuće hrane | Tekuća hrana |
| Zbroj izotopa stroncija, osobito Sr-90 | 75 | 125 | 750 | 125 |
| Zbroj izotopa joda, osobito I-131 | 100 | 300 | 2000 | 300 |
| Zbroj alfa-emitirajućih izotopa plutonija i transplutonijskih elemenata, osobito Pu-239, Am-241 | 1 | 1 | 10 | 1 |
| Zbroj svih ostalih nuklida čije je poluvrijeme raspada duže od 10 dana, osobito Cs-134 i Cs-137, osim C-14 i H-3 | 200 | 200 | 500 | 200 |

Tablica 2. Najveće dopuštene razine radioaktivne kontaminacije za hranu za životinje[[2]](#footnote-29081-2) (Bq/kg)

|  |  |
| --- | --- |
|  | Hrana za životinje |
| Zbroj izotopa Cs-134 i Cs-137 | 500 |
| Zbroj izotopa joda, osobito I-131 | 2000a |

a Ova vrijednost je privremena i jednaka kao i za hranu sve do dobivanja procjene čimbenika prijenosa joda s hrane za životinje na hranu.

[[1](#footnote-29081-1-backlink)] Razine su primjenjive na koncentriranu i dehidriranu hranu i izračunate su na osnovi rekonstituiranih proizvoda gotovih za konzumaciju.

[[2](#footnote-29081-2-backlink)] Najveća dopuštena razina odnosi se na hranu za životinje s udjelom vode od 12%.

Pravilnik, NN 121/2011-2416